SVIชิงย้ายผลิตไปแจ้งวัฒนะปั๊มสินค้าขาย35%หนีน้ำท่วม
SVI ลั่นกันไว้ดีกว่าแก้ ย้าย 5 สายการผลิต พนักงาน 1,500 คน จากนิคมฯ บางกะดี ปทุมธานี
19 ต.ค. 2554

SVI ลั่นกันไว้ดีกว่าแก้ ย้าย 5 สายการผลิต พนักงาน 1,500 คน จากนิคมฯ บางกะดี ปทุมธานี ไปโรงงานเก่าที่แจ้งวัฒนะ หวังฉุกเฉินยังผลิตได้ 35%
แหล่งข่าวบริษัท เอสวีไอ (SVI) ผู้ผลิตชิ้นส่วนแผงวงจรไฟฟ้าครบวงจร เปิดเผยว่า บริษัทได้ตัดสินใจย้ายเครื่องจักรจากโรงงานในนิคมอุตสาหกรรมบางกะดี จ.ปทุมธานี ทั้งหมด 5 สายการผลิตไปยังโรงงานที่ถนนแจ้งวัฒนะ ซึ่งเป็นโรงงานเก่าที่บริษัทเตรียมจะขาย ตั้งแต่ช่วงเย็นวันที่ 18 ต.ค.ที่ผ่านมา เนื่องจากไม่ไว้ใจสถานการณ์เพราะเห็นนิคมอุตสาหกรรมหลายแห่งน้ำท่วมแล้ว
“เราเริ่มไม่แน่ใจในสถานการณ์น้ำท่วม แม้บริษัทจะมั่นใจในทำเลที่ตั้งของนิคมฯ บางกะดีที่อยู่สูง รวมทั้งการป้องกันของริมแม่น้ำเจ้าพระยาที่แข็งแกร่งก็ตาม แต่หลายแห่งที่บอกว่าคุมสถานการณ์อยู่และมีการป้องกันอย่างดีแล้วก็ไม่สามารถต้านแรงน้ำไว้ได้ แต่เพื่อป้องกันไว้ก่อน หากเกิดน้ำท่วมขึ้นมาจริงบริษัทก็ยังสามารถผลิตสินค้าให้ลูกค้าได้ เพราะ 5 สายการผลิตที่ย้ายไปแจ้งวัฒนะคิดเป็น 35% ของกำลังการผลิตทั้งหมด จากปัจจุบันบริษัทมีสายการผลิตทั้งหมด 15 สายการผลิต หรือคิดเป็น 75%” แหล่งข่าวเปิดเผย
นอกจากนี้ บริษัทต้องย้ายพนักงาน ทั้งพนักงานทั่วไป และสายการผลิตไปที่แจ้งวัฒนะทั้งหมด 1,500 คน จากจำนวนพนักงานที่มีทั้งหมดกว่า 2,000 คน
แหล่งข่าวคนเดิมเปิดเผยว่า ขณะนี้บริษัทได้ดำเนินการเพียงขั้นแรกในการย้ายสายการผลิตและคนงานเพียงบางส่วนเพื่อไม่ทำให้การผลิตสินค้าต้องสะดุดลง ขณะที่โรงงานในนิคมฯ บางกะดียังคงมีการผลิตเช่นเดิม ส่วนขั้นตอนที่ 2 คือ หากกรณีเลวร้ายที่น้ำเริ่มเข้านิคมฯ ระดับ 30 ซม. บริษัทก็จะมีการจัดส่งสินค้าที่ผลิตไว้ในที่ปลอดภัยและเก็บเครื่องจักรไว้ในอาคารที่มีการทำพนังกั้นน้ำล้อมรอบและมีการเตรียมระบบป้องกันความชื้นเข้าเครื่องจักรเรียบร้อย